**Τετάρτη, 8/10/2014**

**Χαιρετισμός του Υπουργού Δικαιοσύνης και Δημοσίας Τάξεως**

**κ. Ιωνά Νικολάου**

**στην επίσημη τελετή έναρξης του Προγράμματος Οδικής Ασφάλειας «ΦΑΕΘΩΝ», Λύκειο Δασούπολης, Λευκωσία στις 10.30 π.μ.**

 Με ιδιαίτερη χαρά παρευρίσκομαι στη σημερινή επίσημη τελετή έναρξης του Προγράμματος «ΦΑΕΘΩΝ», που αφορά την εκστρατεία ενημέρωσης για θέματα οδικής ασφάλειας, η οποία θα πραγματοποιηθεί στα γυμνάσια και λύκεια με πρωτοβουλία του μη κερδοσκοπικού οργανισμού REACTION-Youth for the Prevention.

Κανείς δεν αμφιβάλλει ότι η πρόληψη είναι ο καλύτερος και ο αποτελεσματικότερος τρόπος για την ευαισθητοποίηση του κοινού όσον αφορά τα κοινωνικά προβλήματα και πόσο μάλλον όταν αυτά αφορούν τα οδικά δυστυχήματα, τα οποία έχουν αποτελέσματα μη αναστρέψιμα. Συνεπώς η καλλιέργεια οδικής συνείδησης πρέπει να ξεκινά από μικρή ηλικία, κατά την οποία τα παιδιά διαμορφώνουν τις ορθές νοοτροπίες που θα τα συνοδεύουν στην υπόλοιπή τους ζωή.

Σε ό,τι αφορά την οδική ασφάλεια, η Κυβέρνηση Νίκου Αναστασιάδη, βάσει του Προγράμματος Διακυβέρνησης, επιδεικνύει ιδιαίτερη ευαισθησία σε θέματα πρόληψης, και για αυτό το λόγο επιδιώκει να προωθήσει την ενεργότερη συμμετοχή, εκπαίδευση και επιμόρφωση των πολιτών, και ιδιαίτερα των παιδιών, σε κοινωνικά προβλήματα. Στο επίκεντρο των προσπαθειών μας για μεγαλύτερη οδική ασφάλεια θέτουμε πάντοτε τις ευπαθείς ομάδες όπως: οι νεαροί οδηγοί, τα άτομα με αναπηρίες και τα άτομα της τρίτης ηλικίας.

Σε ό,τι αφορά την αστυνόμευση, πρέπει να σημειωθεί ότι, στα πλαίσια του Προγράμματος Διακυβέρνησης, άρχισαν να εφαρμόζονται σύγχρονες μέθοδοι, όπως είναι η πρακτική της οδικής αστυνόμευσης (road policing), αντί της τροχαίας αστυνόμευσης (traffic policing), η οποία στοχεύει στην αντιμετώπιση των τροχαίων παραβάσεων και της εγκληματικότητας γενικότερα.

Για να πετύχουμε το ζητούμενο, που είναι η συμμόρφωση όλων με τους κανόνες οδικής κυκλοφορίας πρέπει να εφαρμόζουμε αποτελεσματικές προληπτικές δράσεις όπως για παράδειγμα τη διαφώτιση του κοινού σε όλα τα επίπεδα, την αύξηση των εκστρατειών διαφώτισης και διαλέξεων σε μαθητές και τη διοχέτευση διαφωτιστικών μηνυμάτων στα μέσα κοινωνικής δικτύωσης, τα οποία έχουν ως άμεσους αποδέκτες κυρίως τους εφήβους και τους νέους μας.

Κυρίες, Κύριοι,

Είναι λυπηρό να γνωρίζουμε ότι 1,2 εκατομμύρια υγιείς άνθρωποι ανά το παγκόσμιο χάνουν τη ζωή τους κάθε χρόνο σε τροχαία ατυχήματα, άλλα 20-50 εκατομμύρια άνθρωποι τραυματίζονται σε τροχαία, και ένα μεγάλο ποσοστό από αυτά μένουν ανάπηρα για όλη την υπόλοιπη ζωή τους. Το 2020 τα τροχαία ατυχήματα αναμένεται να είναι η τρίτη αιτία θανάτου, σύμφωνα με εκτιμήσεις του Παγκόσμιου Οργανισμού Υγείας.

Μετά λύπης μας διαπιστώνουμε ότι η χώρα μας βρίσκεται στη 2η θέση στην ΕΕ σε σχέση με τους θανάτους νέων σε οδικές συγκρούσεις, με βάση τα τελευταία στατιστικά στοιχεία, ενώ έχουν καταγραφεί το 2014, μέχρι σήμερα, 33 θανατηφόρα δυστυχήματα με 34 νεκρούς από τους οποίους οι 14 ήταν ηλικίας μέχρι 25 ετών.

Η Κυβέρνηση, ως μέτρο πρόληψης, επέκτεινε το σύστημα Προειδοποιήσεων / Παρατηρήσεων, ώστε να δίνει στους οδηγούς ευκαιρίες συμμόρφωσης με τους κανόνες οδικής κυκλοφορίας. Ως αποτέλεσμα, από την αρχή του έτους μέχρι σήμερα, οι παρατηρήσεις ανέρχονται στις 20358 και οι προειδοποιήσεις στις 2177.

Κυρίες και Κύριοι,

Όλοι θέλουμε να υπάρχει ασφάλεια στους δρόμους όπου διακινούμαστε καθημερινά με τα αυτοκίνητα και τα μοτοποδήλατα μας, αλλά είναι χρήσιμο να πούμε επίσης ότι είναι καιρός πια και στην Κύπρο, παραδειγματιζόμενοι από άλλες ευρωπαϊκές χώρες, να στραφούμε ως κοινωνία σε πιο οικονομικούς, ευεργετικούς και οικολογικούς τρόπους μεταφοράς, όπως: η ποδηλασία, το περπάτημα και η χρήση μέσων μαζικής κυκλοφορίας.

Θα ήθελα, κλείνοντας, να συγχαρώ τον οργανισμό REACTION που για ακόμη μια χρονιά προχωρά αποφασιστικά στην εκστρατεία ενημέρωσης για θέματα οδικής ασφάλειας, καθώς και όλους όσοι θα συνδράμουν στα διεπιστημονικά εκπαιδευτικά σεμινάρια και εργαστήρια που θα προσφερθούν στη νεολαία της Κύπρου και να ευχηθώ όπως η αμυντική και προσεκτική οδήγηση γίνει καθημερινή πράξη ζωής γιατί είναι άδικο να χάνεται στην άσφαλτο το υπέρτατο αγαθό της ζωής.